**Улсын Их Хурлын 2013 оны намрын ээлжит**

**чуулганы Аюулгүй байдал, гадаад бодлогын**

**байнгын хорооны 10 дугаар сарын 22-ны өдөр**

**/Мягмар гараг/-ийн хуралдааны гар тэмдэглэл**

Улсын Их Хурлын гишүүн, Байнгын хорооны дарга Ц.Цолмон ирц, хэлэлцэх асуудлыг танилцуулж, хуралдааныг даргалав.

Хуралдаанд ирвэл зохих 19 гишүүнээс 13 гишүүн ирж, 68.4 хувийн ирцтэй 15 цаг 50 минутад Төрийн ордны “А” танхимд эхлэв.

***Чөлөөтэй:*** *Р.Гончигдорж;*

***Тасалсан:*** *О.Баасанхүү, С.Батболд, Х.Баттулга, Ж.Энхбаяр, Н.Энхболд.*

***Нэг. “Монгол Улсын 2013 оны төсвийн тухай хуульд өөрчлөлт оруулах тухай, Нийгмийн даатгалын сангийн 2013 оны төсвийн тухай хуульд өөрчлөлт оруулах тухай, Хүний хөгжил сангийн 2013 оны төсвийн тухай хуульд өөрчлөлт оруулах тухай хуулийн төслүүд*** */хоёр дахь хэлэлцүүлэг, санал, дүгнэлтээ Төсвийн байнгын хороонд хүргүүлнэ/.*

Хэлэлцэж буй асуудалтай холбогдуулан Батлан хамгаалахын сайд Б.Бат-Эрдэнэ, Батлан хамгаалах яамны Төрийн нарийн бичгийн дарга Б.Болдбаатар, Санхүү, хөрөнгө оруулалтын хэлтсийн дарга Х.Батсүх, Гадаад харилцааны яамны Төрийн нарийн бичгийн дарга Г.Цогтсайхан, Сангийн яамны Төрийн нарийн бичгийн дарга Х.Ганцогт, Цөмийн энергийн газрын дарга Н.Тэгшбаяр, Онцгой байдлын ерөнхий газрын дэд дарга Д.Сүхбаатар болон холбогдох хүмүүс, Улсын Их Хурлын Тамгын газрын Аюулгүй байдал, гадаад бодлогын байнгын хорооны ажлын албаны ахлах зөвлөх Ч.Сосорбарам, зөвлөх С.Заяадэлгэр нарын бүрэлдэхүүнтэй ажлын хэсэг байлцав.

Хуулийн төслүүдийн хоёр дахь хэлэлцүүлэгтэй холбогдуулан Улсын Их Хурлын гишүүн Б.Гарамгайбаатар, Ё.Отгонбаяр, Д.Дэмбэрэл нарын тавьсан асуултад Батлан хамгаалахын сайд Д.Бат-Эрдэнэ, Батлан хамгаалах яамны Төрийн нарийн бичгийн дарга Б.Болдбаатар, Гадаад харилцааны яамны Төрийн нарийн бичгийн дарга Г.Цогтсайхан, Сангийн яамны Төрийн нарийн бичгийн дарга Х.Ганцогт, ажлын хэсгээс Х.Батсүх, Д.Сүхбаатар, Н.Тэгшбаяр нар хариулж, тайлбар хийв.

Улсын Их Хурлын гишүүн Ё.Отгонбаяр, Р.Бурмаа нар санал хэлэв.

**Ц.Цолмон:** -Улсын Их Хурлын гишүүн Д.Дэмбэрэл, Р.Амаржаргал нарын гаргасан Онцгой байдлын ерөнхий газрыг Багахангай дүүргийн гал унтраах, аврах ангийн 750 сая төгрөгийг тодотголоос хасъя гэсэн саналыг дэмжиж байгаа гишүүд гараа өргөнө үү.

Зөвшөөрсөн 12

Татгалзсан 1

Бүгд 13

Гишүүдийн олонхын саналаар дэмжигдлээ.

2.Улсын Их Хурлын гишүүн Р.Бурмаагийн гаргасан Берлин дэх Элчин сайдын яамны худалдан авсан байрны хоёрдугаар давхрыг нэмж худалдан авахад 1.3 тэрбум төгрөг нэмж тусгая гэсэн саналыг дэмжиж байгаа гишүүд гараа өргөнө үү.

Зөвшөөрсөн 11

Татгалзсан 2

Бүгд 13

Гишүүдийн олонхын саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын Төсвийн байнгын хороонд Улсын Их Хурлын гишүүн Ц.Цолмон танилцуулахаар тогтов.

***Хуралдаан 16 цаг 25 минутад өндөрлөв.***

**Тэмдэглэлтэй танилцсан:**

АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ ДАРГА Ц.ЦОЛМОН

**Тэмдэглэл хөтөлсөн:**

ПРОТОКОЛЫН АЛБАНЫ ШИНЖЭЭЧ Б.БАТГЭРЭЛ

**УЛСЫН ИХ ХУРЛЫН 2013 ОНЫ НАМРЫН ЭЭЛЖИТ**

**ЧУУЛГАНЫ АЮУЛГҮЙ БАЙДАЛ, ГАДААД БОДЛОГЫН**

**БАЙНГЫН ХОРООНЫ 10 ДУГААР САРЫН 22-НЫ ӨДРИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Ц.Цолмон:** -Гишүүдийн ирц бүрдэж байгаа тул өнөөдрийнхөө хуралдааныг эхэлье.

Өнөөдрийн хуралдаанаар хэлэлцэх асуудлаа танилцуулъя. Хоёр асуудал төлөвлөсөн байгаа.

1.Монгол Улсын 2013 оны төсвийн тухай хуульд өөрчлөлт оруулах тухай, Нийгмийн даатгалын сангийн 2013 оны төсвийн тухай хуульд өөрчлөлт оруулах тухай, Хүний хөгжил сангийн 2013 оны төсвийн тухай хуульд өөрчлөлт оруулах тухай хуулийн төслүүд /хоёр дахь хэлэлцүүлэг/. Өнөөдрийн хэлэлцүүлсэн дүгнэлтээ Төсвийн байнгын хороонд хүргүүлэх ёстой.

2.Монгол Улсын 2014 оны төсвийн тухай, Нийгмийн даатгалын сангийн тухай, 2014 оны төсвийн тухай, Нийгмийн даатгалын 2014 оны төсвийн тухай, Хүний хөгжил сангийн 2014 оны төсвийн тухай хуулийн төслүүд /хоёр дахь хэлэлцүүлэг/. Санал дүгнэлтээ Төсвийн байнгын хороонд хүргүүлэх гэсэн ийм хоёр асуудлыг өнөөдөр хэлэлцүүлэхээр оруулж байна.

Хэлэлцэх асуудлаар өөр саналтай гишүүд байна уу?

-Тэгвэл хэлэлцэх асуудлаа баталъя гэсэн гишүүд гараа өргөнө үү.

Зөвшөөрсөн 8

Татгалзсан 2

Бүгд 10

Олонх байна.

Хэлэлцэх асуудал батлагдлаа.

Нэгдүгээр асуудалдаа оръё. Монгол улсын 2013 оны төсвийн тухай хуульд өөрчлөлт оруулах тухай, Нийгмийн даатгалын сангийн 2013 оны төсвийн тухай хуульд өөрчлөлт оруулах тухай, Хүний хөгжил сангийн 2013 оны төсвийн тухай хуульд өөрчлөлт оруулах тухай хуулийн төслүүдийг хэлэлцье.

Ажлын хэсгийг танилцуулъя.

Гадаад харилцааны яам:

Л.Болд Сайд

Г.Цогтсайхан Төрийн нарийн бичгийн дарга

Д.Мөнхцэцэг Санхүү, хөрөнгө оруулалтын хэлтсийн дарга

Батлан хамгаалах яам, Зэвсэгт хүчний Жанжин штаб:

Д.Бат-Эрдэнэ Сайд

Б.Болдбаатар Төрийн нарийн бичгийн дарга

Ц.Бямбажав Зэвсэгт хүчний Жанжин штабын дарга

Х.Батсүх Санхүү, хөрөнгө оруулалтын хэлтсийн дарга

Ц.Ганбат Зэвсэгт хүчний Жанжин штабын Хөрөнгө оруулалтын хэлтсийн дарга

Тагнуулын ерөнхий газар:

Б.Ариунсан Тагнуулын ерөнхий газрын дарга

Ж.Наранбаатар Төрийн тусгай хамгаалалтын газрын дарга

Д.Батхишиг Тагнуулын ерөнхий газрын Санхүү, хөрөнгө оруулалт, хангамжийн газрын дарга

Б.Энхсүх Төрийн захиргаа, бодлого зохицуулалтын газрын дарга

Д.Даваасүрэн Санхүү, төлөвлөлтийн хэлтсийн дарга

Цөмийн энергийн газар:

Н.Тэгшбаяр Дарга

Т.Түмэндэмбэрэл Санхүү, аж ахуйн хэлтсийн дарга

М.Чадраабал Цөмийн технологийн газрын даргын үүрэг гүйцэтгэгч

Ё.Отгонсүрэн Төрийн захиргааны удирдлагын газрын даргын үүрэг гүйцэтгэгч

С.Оюунцэцэг Ахлах нягтлан бодогч

Ү.Оюунгэрэл Цацрагийн хяналт, шинжилгээ тохируулгын лабраторийн ахлах мэргэжилтэн

Ц.Отгонцэцэг Цөмийн технологи нэвтрүүлэх хэлтсийн мэргэжилтэн

Онцгой байдлын ерөнхий газар:

Д.Сүхбаатар Дэд дарга

М.Энх-Амар Санхүү, ар талын газрын дарга

Т.Мөнхдорж Санхүү, ар талын газрын төсвийн асуудал хариуцсан ахлах мэргэжилтэн

Сангийн яамнаас:

Ж.Ганбат Төсвийн бодлогын газрын дарга

Б.Доржсэмбэд Нэгтгэлийн хэлтсийн дарга

О.Хуягцогт Зарлагын хэлтсийн дарга

Э.Батбаяр Орлогын хэлтсийн дарга

М.Батгэрэл Орон нутгийн хөгжлийн сангийн хэлтсийн дарга

Э.Алтанзул Орлогын хэлтсийн ахлах мэргэжилтэн

П.Оюунтуяа Зарлагын хэлтсийн мэргэжилтэн

Г.Болормаа Зарлагын хэлтсийн мэргэжилтэн

С. Тэмүүжин Нэгдсэн төсвийн төлөвлөлтийн бодлогын хэлтсийн мэргэжилтэн

Ц.Зоригтбат Баялагийн сангийн хэлтсийн мэргэжилтэн. Ийм хүмүүс ажлын хэсэг байна. Ажлын хэсгийг микрофонд суухыг урьж байна.

Хуулийн төслүүдтэй холбогдуулан Улсын Их Хурлын гишүүд ажлын хэсгээс асуулт асууж болно. Хариулт авна.

Асуулт асуух гишүүд: Гарамгайбаатар, Отгонбаяр, Дэмбэрэл. Гурван гишүүн байна. Дарааллаараа Гарамгайбаатар гишүүн асууя.

**Б.Гарамгайбаатар:** -Баярлалаа. Би Батлан хамгаалах яамны сайдаас асуух гээд байгаа юм. Батлан хамгаалах яамны төсөв буурч байгаа юм байна, тодотголоор. Тэгэхээр улс орнууд чинь уг нь Батлан хамгаалах яамаа бэхжүүлэх ажил хийдэг. Хөрөнгө оруулалтыг нь аль болохоор бууруулахгүй байх бодлого барьдаг гэж би ойлгодог. Тэгэхээр манай Батлан хамгаалах яамны төсөв яагаад буурч байгаа юм бэ. Үнэхээр хэрэггүй, ийм илүүдэл зардал байсан юм уу? Энийг хэлж өгөөч ээ гэж хүсэж байна.

**Ц.Цолмон:** -Ажлын хэсэг.

**Д.Бат-Эрдэнэ:** -Гарамгайбаатар гишүүнийг ийм асуулт тавьж байгаад баяртай байна. Манай Байнгын хорооны гишүүд бас ажлын хэсэг гаргаад өнөөгийн манай зэвсэгт хүчний нөхцөл байдалтай зайлшгүй шаардлагатай байгаа шинэчлэлийн асуудлыг судлах ажлын хэсэг гаргаад ажиллаж байгаа. Энэ ажлын хэсгийн дүгнэлт, мөн цаашдын бид бүхний харилцан ойлголцол дээр батлан хамгаалах салбарын өнөөгийн нөхцөл байдал дээр бодитой дүгнэлт хийж, хөрөнгө оруулалтыг нэмэгдүүлэх зайлшгүй шаардлагууд байгаа. Гэхдээ өнөөгийн эдийн засгийн нөхцөл байдал ийм байгааг бид харилцан ойлголцож байгаа. Тэгэхээр цаашдаа төсвийн хөрөнгө оруулалт бол манай салбарт зайлшгүй нэмэгдэх шаардлага байгаа гэдгийг л хэлье дээ.

**Ц.Цолмон:** -Тодруулъя.

**Б.Гарамгайбаатар:** -Эдийн засгийн нөхцөл байдал өнөөдөр ийм байгаа гээд батлан хамгаалах хүчээ сулруулна гэж ойлгох уу? Сайд тэгж хариулаад байна гэж би ойлгоод байна шүү дээ. Яагаад гэвэл бид нар батлан хамгаалахын төсвийг багасгах битгий хэл, харин нэмж тусгаж өгвөл илүү үр дүнтэй юм биш биз дээ гэж. Яагаад гэвэл Монгол орон жижигхэн орон. Хоёр талын том хөршийн бодлого бол бас өнөөдрийн Монгол улсын барьж байгаа бодлоготой тэр болгон уялдахгүй байгаа. Тэгээд энэнтэй уялдуулаад өөрсдийнхөө батлан хамгаалах чиглэл, гадаад хамтын ажиллагаагаа бодсон ч гэсэн батлан хамгаалахын зардал буурах биш, харин өсмөөр санагдаад байгаа юм. Энэ дээр эдийн засгийн нөхцөл байдлыг яримааргүй л юм байна. Та тэрэнтэй санал нэг байж чадах уу гэж ингэж асууя.

**Д.Бат-Эрдэнэ:** -Нөхцөл байдал, өнөөгийн эдийн засгийн, төсвийн бодит нөхцөл байдал биднийг өөрийнхөө байгаа боломжиндоо тодорхой хөрөнгө оруулалтуудыг зохицуулчихъя гэсэн ч тийм шаардлага тулгараад байна л даа. Бидний зүгээс төсвийн хөрөнгө оруулалтаар нэлээдгүй дүнтэй тийм төсөл өгөгдчихсөн байгаа. Энэ асуудал маань өнөөдөр ийм л байдалтай байгаа. Бид нар яах вэ, өөрсдийнхөө боломжийн хүрээнд илүү байгаа, бас хэмнэж болох, тэвчиж болох зардлуудыг аль болохоор хэмнэе, шаардлагатай хөрөнгө оруулалтыг бид нар бас тодорхой зохицуулалтаар хийж болох байх гэсэн бодол төрж байна.

**Ц.Цолмон:** -Энэ асуудалтай холбогдуулаад би бас нэг зүйл тодотгоё гэж бодож байна. Урсгал зардлын хувьд батлагдсанаасаа буурсан боловч өнгөрсөн онуудынхаасаа бага зэрэг өссөн харагдаж байна. Хөрөнгө оруулалтын хувьд нэлээн төсвөөсөө их багассан юм байна. Энэ дээр гол буурсан статьяаг нь тодруулж хэлээд, нийт, одоогийн өөрчилж байгаа төсөв нь өнгөрсөн онуудтай харьцуулахад, өнгөрсөн онуудаасаа буураад байна уу, зөвхөн батлагдсан төсвөөсөө буураад байна уу? Тэнд ерөнхий хандлагыг тайлбарлаж өгөөч гэж хүсэх байна. Ажлын хэсгээс.

**Х.Батсүх:** -Батлан хамгаалах яам, хурандаа. Сайдын багц 2013 онд хөрөнгө оруулалтын төсөв 21.9 тэрбум төгрөгөөр батлагдсан. Төсвийн хүндрэл учирч, Засгийн газрын 9 дүгээр сарын 21-ний 324 дүгээр тогтоолоор тэвчиж болох зардлуудыг бууруул, 8 дугаар сарын 23-наас хойш тендэр зарлагдсан ажлуудыг зогсоо гэсэн байдлаар Засгийн газрын тогтоол гарсан. Үүнтэй холбогдуулж Сангийн яамнаас хоёр албан даалгавар ирсэн. Үүнд нэгд нь сайдын урсгал төсвийн багцыг 14 мянган төгрөгөөр хасагдуулах санал ирсэн. Сайдын энэ 14-өөр хасагдуулах багцын 8 сарын гүйцэтгэлийн мэдээтэй тулгаж үзэхэд бид нар урсгал зардлыг 6 тэрбум төгрөгөөр л бууруулах боломжтой. Бусад урсгал зардлыг бууруулахаар үнэхээр ажил явахгүй нь ээ, өр төлбөр үүснэ гээд. Тэгээд 8 сарын гүйцэтгэлийн мэдээгээр хөрөнгө оруулалтынхаа нийт 15 ажил гүйцэтгэлийг аваад үзэхэд ажил нь гүйцэтгэл маш багатай явж байгаа. Энхийг дэмжих ажиллагааны чадавхийг нэмэгдүүлэх гээд шинээр байгуулагдаж байгаа 350 дугаар ангийн бүтээн байгуулалтын ажил дээр тавигдсан дүнгээс 1 тэрбум 800-г, Энхийн төлөө цогцолборын саналын чиглэлд зам угсралтын ажил тавигдсан 1 тэрбум 15 сая төгрөгийг, 63 айлын орон сууц дээр баригдсан гүйцэтгэлийн дутуу явж байгаа дүнгээс нь 685 саяыг, Говийн бүсийн сургалтын төвийн төсвөөс 700, нийтдээ 4.2 тэрбум төгрөгийг хасагдуулах саналыг Сангийн яаманд хүргүүлсэн байгаа.

**Ц.Цолмон:** -Хөрөнгө оруулалт дээр тодотгоё гэсэн.

**Х.Батсүх:** -Тийм. Хөрөнгө оруулалтынх. Хөрөнгө оруулалтын төсөв маань ердөөсөө энэ дөрвөн арга хэмжээнээс хассан байгаа. Тэгээд энэ төсвийг 2014 оны төсөв дээр тавиулах саналыг Эдийн засгийн хөгжлийн яаманд давхар хүргүүлсэн байгаа.

**Ц.Цолмон:** -Отгонбаяр гишүүн асууя.

**Ё.Отгонбаяр:** -Баярлалаа. Төсөв ерөнхийлөн захирагч нараас асуух зүйл байна. 2013 оны төсвийн тодотголоор салбараас хасагдаад 2014 онд сууж чадахгүй байгаа объектууд хэд байна вэ, байвал объект, объектоор нь энийг нэрлэж өгнө үү. 2014 оны төсөв дээр бүрмөсөн хасагдаж байгаа объектуудаа.

Хоёрдугаарт, одоо ингээд хасалт хийгдээд, хийгдэж байгаа ажлууд нь зогсчихож байгаа объектууд хэд байгаа вэ? Цаашдаа энэ сөргөөр нөлөөлж болох объектууд хэд байна вэ? Энэ дээр тодотгол дээр та бүхэн холбогдох арга хэмжээгээ авч чадсан гэж үзэж байгаа юу.

Гуравдугаарт, Гадаад харилцааны сайдаас асуух юм байна. Гадаад харилцааны салбарын төсвийг тодотголоо гэхэд тэр чинь цаад гадаад улс оронтойгоо хийгдсэн гэрээ хэлэлцээр, төлбөр ялбартай холбоотой байдаг учраас эндээс тодотголоор хасагдаж байгаа зардал дотор чинь сүүлд нь ийм сөрөг нөлөө үзүүлэхээр хасагдаж байгаа зардал бий юу?

Берлинд авна гээд байгаа шинэ байрны асуудал байгаад байгаа. Тэнд нэг хэсэг мөнгө нь төлөгдчихсөн, тэгээд төсвийн тодотголоор үлдсэн мөнгө нь хасагдсан гэсэн ийм юм дуулдаад байх юм. Тэгэхээр төсвийн тодотголоор тэрийгээ хасаж байгаад байраа бүрмөсөн алдах ийм нөхцөл байдал үүсчих юм биш биз дээ? Энэ бүхнийг тодруулж өгөөч ээ гэж хүсэх гэсэн юм.

**Ц.Цолмон:** -Батлан хамгаалах яамнаас хэлэх зүйл байгаа юу? Эхнийхээр, 2013 оны тодотголоор хасагдаад 2014 онд ч бас тусаагүй зүйл юу байна? Хэлэх зүйл байна уу?

**Б.Болдбаатар:** -Байна. 2013 оны хөрөнгө оруулалтаар хийгдэх ажлуудын зардлаас 4.2 тэрбум төгрөг хасагдсан. Энийг 2014 оны хөрөнгө оруулалтаар тусгуулъя гэдэг саналаа бид нар Эдийн засгийн хөгжлийн яаманд тавьчихсан. Одоогоор энэ төсвийн төсөл дээр тэр нь өөрөө тусгагдаж орж ирээгүй байна.

**Ц.Цолмон:** -Яг баригдаж эхэлчихсэн.

**Б.Болдбаатар:** -Тийм, дуусаагүй, яг баригдаж байгаад дундаа орхигдчихсон ийм объектууд байгаа л даа.

**Ц.Цолмон:** -Түрүүний хэлсэн дүүрэг үү?

**Б.Болдбаатар:** -Дөрвөн объект.

**Ц.Цолмон:** -Манай бусад байгууллагуудаас хэлэх зүйл байгаа юу? Байхгүй бол Гадаад харилцааны сайд, Онцгой байдлын газар, Цөмийн энерги, Тагнуулын ерөнхий газраас тийм жишээ байна уу?

Саяын асуултад хамаарагдахаар хасагдсан зүйл байхгүй юм байна, тийм ээ?

**Н.Тэгшбаяр:** -Цөмийн энергийн газар. Бид нар өвөл, хавар, зун бүтэн гурав, дөрвөн улирал дараалан хөрөнгө оруулалтын талаар Хөгжлийн яамнаас манайхаас санал авсан. Тэгээд өнөөдрийн байдлаар манайд тусаж байгаа төсөв нь 0 болчихоод байгаа л даа. Хөрөнгө оруулалт дээр. Энэ дээр бас анхаарч өгмөөр байна гэсэн саналтай байна.

**Ц.Цолмон:** -Объектыг нэрлэхэд?

**Н.Тэгшбаяр:** -Жишээлбэл, изотоп контор бол улсын онцгой объектод байгаа. Хоёрдугаарт, тэр бол нийслэлийн хот төлөвлөлттэй холбогдуулаад тэнд айлууд, хүмүүс байшин бариад нэлээн дөхөж байгаа. Энийг ойрын үед шийдэхийн тулд зураг төсөв, тэрийг гаргах, байршил сонгох зардалд суулгасан байсан. Хөрөнгө оруулалтаар хасагдсан.

**Ц.Цолмон:** -Байршлыг солих юм уу?

**Н.Тэгшбаяр:** -Байршил солих биш. Ер нь шинээр нэмж изотоп контор байгуулах тухай зураг төсөл гэсэн тийм зардал байсан.

**Ц.Цолмон:** -Өөр газар, тийм ээ?

**Н.Тэгшбаяр:** -Тийм. Яагаад гэвэл хотын суурьшлын бүсэд төлөвлөгөөнд нь орчихсон байгаа юм билээ.

**Ё.Отгонбаяр:** -Байсныг нь хасчихсан юм уу?

**Н.Тэгшбаяр:** -Бид нар өвөл, хавар, зун, намар 2014 онд оруулахаар өгсөн. Өнөөдөр хөрөнгө оруулалт дээр нэг ч төгрөг байхгүй байгаа юм.

**Ц.Цолмон:** -Шинээр суулгах гэж байгаа юм байна. Гадаад яам тайлбарлая.

**Г.Цогтсайхан:** -Отгонбаяр гишүүний асуултад хариулъя. Гадаад харилцааны сайдын багцад энэ онд тусгагдаад хойтон жил рүү төсвийн тодотголоор хасагдаж байгаа объект байхгүй. Энэ дээр гадаад харилцааны систем зүгээр явж байгаа.

Хоёр дахь асуудлын хувьд бид Берлин хотод Элчин сайдын яаманд шинэ байр сүүлийн хоёр жил дараалж төлбөрийг нь төлөөд гэрээ байгуулаад худалдаж авсан. Тэр байрны 600 мянган еврогийн нэг байрны төлбөр хийгдээгүй байгаа. Бид энийг чадвал энэ оны төсвийн тодотгол дээр тусгуулах ийм саналтай байгаа юм. Ер нь төлөвлөгөөнд тусаагүй, шинээр орж ирж байгаа.

**Ц.Цолмон:** -Отгонбаяр гишүүн тодруулж асууя.

**Ё.Отгонбаяр:** -Тодруулж асуухад Батлан хамгаалах яамны Баянзүрхэд барьж байгаа цэргийн албан хаагчдын орон сууцууд байгаа шүү дээ. Баянзүрх дүүрэг дээр баригдаж байгаа цэргийн албан хаагчдын орон сууц хасагдаж байгаа юу. Хоёрдугаарт, намайг сайд байхад Батлан хамгаалах их сургуулийн дэргэд “Тэмүүжин өрлөг” гээд ерөнхий боловсролын сургууль барих асуудал эхэлсэн. Тэр ямар гүйцэтгэлтэй байгаа вэ?

Гадаад яамнаас тодруулж асуухад одоо тэр 600 мянган еврогоо төлж чадахгүй бол ямар гээчийн торгууль, янз бүрийн санкц нь юу болох юм бэ? Үр дагавар нь.

**Б.Болдбаатар:** -Отгонбаяр гишүүний асуултад хариулъя. Цэргийн албан хаагчдын орон сууц гээд манайх Улаанхуаран, Баянзүрх дүүрэгт 63 айлын орон сууц барьж байгаа. Ер нь “Есөн өрлөг” гэдэг ийм хотхон. Үүний эхний 63 айлын орон сууцны барилга явагдаж байгаа. Гүйцэтгэл нь бас бүрэн хийгдээгүй учраас эндээс 685 сая төгрөг хасагдаж, ирэх он руу шилжүүлнэ гэдгээр хасагдсан байгаа.

Таны асуусан “Тэмүүжин өрлөг” сургуулийн барилгын хувьд барилгын ажил үндсэндээ сайн явж байгаа. Энэ жил ямар ч байсан төсвөөр тавигдсан юмнуудаа хийж гүйцэтгээд үндсэндээ дуусаж байгаа. Ирэх жил бас үлдэгдэл төсвийг нь тавьсан учраас үндсэндээ энэ ажил бол ирэх жилийн 6 сар гэхэд дуусчихна гэсэн ийм байр суурьтай байгаа.

**Ё.Отгонбаяр:** -685 чинь 2014 онд суугаагүй байгаа шүү дээ.

**Б.Болдбаатар:** -685 2014 ондоо суугаагүй байгаа. Суулгах гээд бид нар Эдийн засгийн хөгжлийн яаманд саналаа өгчихөөд байж байгаа юм.

**Ц.Цолмон:** -Гадаад яамнаас хариулъя.

**Г.Цогтсайхан:** -Саяын Отгонбаяр гишүүний асуусан Берлин дэх Элчин сайдын яамны тухай асуулт байна. Тэр Элчин сайдын яамыг би сая хэлсэн. 2011, 2012 онд дамжуулаад шинэ байр худалдаж авсан юм. Тэр шинэ байрныхаа нэг давхрынх нь төлбөр юмнуудыг гэрээ хийгээд дуусгачихсан, байраа авчихсан. Хоёр давхарт нь 102 м² талбайг дахиж нэмж аваад гэрээ нь хийгдээгүй, бид засгаараа мөнгөө шийдүүлнэ гэж хэлээд сар, сараар хойшлуулаад яваад байгаа. Хэрэв гарах үр дагавар нь юу байна вэ гэхээр энэ оны тодотголд суухгүй бол үр дагавар нь юу вэ гэвэл бид нар байраа л алдчих юм.

**Ц.Цолмон:** -Дэмбэрэл гишүүн асуух уу.

**Д.Дэмбэрэл:** -Баярлалаа. Би Сангийн яам, Хөгжлийн яамнаас л холбогдуулж, холбогдох хүмүүсээс нь асуух гээд байна. Төсвийн тодотгол гэдэг бол 2013 онд хийгдэх ажлуудыг, яах вэ, амьдрал баян болохоор заримыг нь бие биенд нь гүйлгэх, үнэхээр хийгдэх боломжгүй ажлуудыг нь хасах, бололцоотой ажлуудыг аль болохоор хийлгэхээр үлдэж байгаа хугацаанд ингэж л энийг төсөвлөж, төлөвлөж оруулж ирж байгаа байх л даа. Саяын хөрөнгө оруулалт дэндүү хасагдаад байгаа юм. Тэгтэл сая нэг жишээ гараад ирлээ л дээ. Германы, Берлингийн Элчин сайдын барилгын дутууг заримыг нь төлбөл яасан юм бэ гээд. Энийг ингээд хийгээд өгье гэвэл бололцоотой юу? Хийчих ёстой юм биш үү? Нэгдүгээрт.

Хоёрдугаарт, миний асуух гээд байгаа асуудал бол Онцгой байдлын газарт жишээлбэл, Багануурын гал унтраах, аврах барилгын ажлыг хийж байгаа компани энийгээ больё гэж татгалзсан гэсэн ийм сураг байгаа. Энэ мэтийн юмыг тэгвэл татгалзаж байгаа бол тэрийг нь 500 сая төгрөг гэж байгаад, тэрийг нь хасчихаж болох уу? Ер нь энэ гүйлгэн зохицуулах ажил чинь хир явагдсан юм бэ? Энэ хоёр жишээнээс л ингээд аваад үзэхэд энэ төсвийн тодотголыг хийхдээ нарийн нягт нямбай хандсан юм уу, үгүй юм уу? Энэ мэтийн зүйл Байнгын хороон дээр газар, газарт яригдаад, ингээд байвал цаанаа очоод баланс алдагдах уу? Жишээлбэл, Аюулгүй байдал, гадаад бодлогын байнгын хорооны энэ холбогдох байгууллагууд нэг их асуудал байхгүй бол дотор нь гүйлгэн зохицуулах саналыг бид нар шууд тавьчихаж болж байна уу, үгүй юу. Энэ хоёр асуултад хариу авмаар байна. Хасахыг нь хасаад хасаж болох уу гэж. Онцгой байдлын газраас эхлээд энийг хариулмаар байна.

Дараа нь жишээлбэл, гүйлгэж ч болох мөнгөний тухай асуудлыг хариулмаар байна. Сангийн яам бол энийг нилэхүйд нь гүйлгэн зохицуулах боломжтой гэж, жишээлбэл энэ хоёр жишээн дээр үзэж байна уу, үгүй юу гэж асуух гээд байна л даа.

**Ц.Цолмон:** -Тэгвэл эхлээд Онцгой байдлынхан тайлбараа хийчихье. Дараа нь Сангийн яам.

**Д.Сүхбаатар:** -Онцгой байдлын ерөнхий газрын дэд дарга. Эрхэм гишүүний асуултад хариулъя. Онцгой байдлын ерөнхий газар энэ 2013, 2014 онд Аврах, гал унтраах 8 анги барьж байгуулж байгаа. Үүний 7 нь графикийн дагуу явж байгаа. Нийслэлийн Багахангай дүүрэгт Аврах гал унтраах 3 дугаар зэрэглэлийн анги байгуулах шийдвэр гарсан. Энэ төсвийн тодотгол яригдсаны дараахан Хайрхан бар гэдэг компани гэрээгээ цуцалъя гэдэг санал тавьсан. Энэ бол манайханд л байдаг нөгөө л нэг зовлон. Юмны үнэ нэмэгдэж байна зэрэг элдэв шалтгаанаар бид энэ байгаа төсөвт барьж чадахгүй гэдэг асуудал тавьсан. Бид тийм юм байхгүй гээд, ингээд энэ гэрээ үндсэндээ цуцлагдсан. Тэгэхээр Багахангай дүүргийн Аврах гал унтраах 3 дугаар зэрэглэлийн ангид 2013 онд тодотголоор суусан байсан 750 сая төгрөгийг эрхэм гишүүд хэлэлцэж, энэ жилийн тодотголоос хасаж өгнө үү гэж хүсэх. Мэдээж хэрэг, 2014 онд 500 сая нь суучихсан байгаа. Энэ дээр нь 750-ийг нь бас шилжүүлэх ийм зайлшгүй шаардлага гарч байгаа юм гэдгийг бас хэлэх нь зүйтэй гэж бодож байна. Баярлалаа.

**Ц.Цолмон:** -Өөр ажилд биш, энэ ажлаа 2014 онд үргэлжлүүлэхэд энэ мөнгийг нь шилжүүлээч ээ гэсэн санаа байна шүү дээ, тийм үү?

**Д.Сүхбаатар:** -Тийм, Багахангайд зайлшгүй баригдах ёстой юм.

**Ц.Цолмон:** -Дэмбэрэл даргын асуултад Сангийн яамныхан.

**Х.Ганцогт:** -Дэмбэрэл даргын асуултад хариулъя. Сангийн яамны Төрийн нарийн бичгийн дарга. Төсвийн тодотголыг нийт 815 тэрбум төгрөг хасахаар тооцож оруулж ирсэн байгаа. Үүнээс 425 тэрбум нь хөрөнгө оруулалт байгаа. Төсвийн тодотголоор хасагдаж байгаа объектыг яам бүртэй хоёроос гурван удаа уулзаж, яамны ач холбогдол өгч байгаа дарааллаар нь ангилж, харилцан тохирч хассан. Төсвийн тодотголоор хоёрхон газар объект нэмэгдэж орж ирж байгаа. Бусдаар бол дандаа хасах төсөв. Ямар нэгэн байдлаар шинэ төсөв, шинээр объект нэмэхгүйгээр энэ төсвийн тодотгол оруулж ирсэн.

Германы Элчин сайдын яамны барилгын 600 мянган еврог нэмэх тухай асуудал ярьж байна. Ингэж нэмсэн тохиолдолд бид нарын барьж байгаа төсвийн тэнцэл алдагдана. 2 хувиар. Нэмж байгаа тохиолдолд яг энэ хэмжээгээр нь бусад арга хэмжээнээс хасаж байж, энэ тэнцлээ барих юм.

**Ц.Цолмон:** -Хариулт болсон уу? Өөр асуулт байхгүй, асуулт дууссан. Одоо гишүүд үг хэлэх ажиллагаандаа оръё.

**Д.Дэмбэрэл:** -Ингэсэн шүү дээ.

**Ц.Цолмон:** -Тодруулах уу?

**Д.Дэмбэрэл:** -Тодруулъя. Хассан тохиолдолд тэр эх үүсвэрийг нь эхлээд, харин би сая асуугаад байна л даа. Жишээлбэл, манай Байнгын хороон дээр болж байгаа жишээнүүдээс ингээд харахад 750 саяыг хасъя гэж байна. Тэр хэмжээгээрээ 750-иа Берлинд шилжүүлж болох уу гэж. Тэгэхээр таны тэнцэл алдагдана гэдэг чинь одоохондоо алга болчихоод байгаа юм биш үү гэж асуух гээд байна шүү дээ.

**Ц.Цолмон:** -Тэрийг дахиж тодруулж хариулъя.

**Х.Ганцогт:** -Хоёр үр дагавартай л даа. 750-иар 2013 оны тодотголоос хасах юм бол энэ маань дахиад 2014 он дээрээ байхгүй. Тэгэхээр 2014 он дээрээ зөрүүлээд тусгах ийм шаардлага гарч ирж байгаа юм. Одоо энэ 750-ийг хасаад, энэ 600-г нэмнэ гэвэл. Нөгөө талаар яахав, би түрүүн хэлсэн, төсвийн барьж байгаа тэнцлээ барьж чадахаа байчихаад байгаа юм /нэмж зардал тусгавал/.

**Ц.Цолмон:** -Үг хэлэх гишүүд байна уу?

Отгонбаяр гишүүн, Бурмаа гишүүн. Энэ хоёр гишүүнээр хаалаа.

-Отгонбаяр гишүүн үг хэлье.

**Ё.Отгонбаяр:** -Би хэд хэдэн зүйл манай Байнгын хороо Төсвийн байнгын хороо руу энэ саналаа өгөхдөө анхааруулж явуулах ёстой гэж үзэж байна.

Нэгдүгээрт, 2013 оны төсвөөс хасагдаад, 2014 оны төсөвт сууж чадахгүй байгаа объектууд дотроос ялангуяа энэ орон сууц, сургууль, цэцэрлэгтэй холбоотой асуудлуудыг онцгойлж авч үзэх хэрэгтэй. Одоо энэ 63 айлын орон сууц мөнгө нь 600 сая төгрөг нь 2014 онд тавигдахгүй байж байгаад баригдахгүй юм бол нөгөө барилгын өртөг чинь цаашаагаа сунаж өгнө. Улам өртөгтэй болно. Тэгээд орон сууцаа ч өгч чаддаггүй, хүмүүсийн нийгмийн асуудлыг шийдэж чадахгүй ийм байдалтай болно. Тийм болохоор энийг 2013 оны төсвийн тодотгол дээр үнэхээр бололцоо нь байхгүй гээд байгаа юм бол 2014 онд нь суулгаж өгөх ийм саналыг заавал оруулмаар байна.

Хоёрдугаарт, Гадаад яамны, Берлинд байгаа байрны тухай миний санаа зовоод байгаа нь юу юм бэ гэхээр дээд талынхаа давхрыг авч чадахгүй бол нийт байрны чинь өөрийн өртөг нь уначих байхгүй юу. Хоёр өрөө байр авах, гурван өрөө байр авах хоёр ялгаатай. Дараа нь эргээд тэр чинь өртөг нь шал өөр болно гэдгийг бид нар бүгдээрээ ойлгож байгаа шүү дээ. Тийм болохоор энийг төсвийн тодотголдоо суулгаж өгч чаддаггүй юм гэхэд 2014 онд заавал суулгаад тэр байрыг алдахгүй байх нөхцөлийг бүрдүүлэх ёстой гэсэн ийм зүйл хэлмээр байна.

Гуравдугаарт, одоо Гамшгаас хамгаалах хуулийн шинэ төсөл өргөн баригдаж байгаа. Үүгээр хөдөө, орон нутагт байгаа сумдад ерөөсөө галийн нэгж байдаггүй. Тэгээд бид нар хөдөөгийн гал гэж ярихаараа дандаа хээрийн түймэр ярьдаг. Яг суман дээр объектын гал түймэр гарахад харж байгаад л шатааж байгаа юм. Тэрэнтэй холбоотой сайн дурын нэгжүүд бий болох заалт орж ирж байгаа. Тэрний сургалтын зардлыг бид нар суулгаж өгөхгүй бол нэгжээ байгуулчихаад сургалтгүйгээр хүмүүсийг галд оруулж болохгүй. Энийг бас онцгойлон анхаарч үзээч ээ гэсэн санал энд оруулмаар байна.

**Ц.Цолмон:** -Бурмаа гишүүн саналаа хэлье.

**Р.Бурмаа:** -Саяын Берлин дэх Элчин сайдын яамны байрны асуудлаар санал оруулж байгаа юм. Байнгын хорооны хуралдаанд энэ саналыг хураалгаж өгөөч ээ гэсэн хүсэлт гаргаж байна.

Улсын Их Хурлын Аюулгүй байдал, гадаад бодлогын байнгын хорооны 2013 оны 4 дүгээр сарын 10-ны өдрийн 3 дугаар тогтоолын нэгдүгээрт Монгол Улсаас ХНБГУ-д суугаа Элчин сайдын яаманд ашиглахаар Берлин хотын төвд 2012 онд худалдан авсан талбай дээр нэмж хоёрдугаар давхрын 100 м²-г худалдан авах хөрөнгийг 2013 оны төсөвт тусгах талаар Засгийн газарт чиглэл өгсөн ийм тогтоол энэ 4 сард гарсан юм билээ. Гэтэл энэ төсвийн тодотголд энэ Байнгын хорооны тогтоолын дагуу орж ирээгүй байна. Тэгээд асуудал юу болж байна вэ гэхээр энэ Элчин сайдын яамны байрны хоёрдугаар давхрын байрыг авч чадахгүйд хүрвэл энэ нь өөрөө Отгонбаяр гишүүний саяын хэлдэгчлэн үнэ цэнээ алдана. Энэ бол “А” зэрэглэлд хамгийн тохиромжтой байрлалд авчихсан, нэлээн хэдэн жил хөөцөлдөж байгаад авсан ийм байр юм билээ. Тэгэхээр Элчин сайдын яам бүхэлдээ орно гэвэл энэ хоёр давхарт нь нийлж байж орох шаардлагатай байгаа. Хэрвээ ганцхан давхар байх юм бол зөвхөн Консулын алба ч юм уу, тийм хязгаарлагдмал байдалд ажиллах ийм байдалтай байгаа.

Өмнөх Байнгын хорооны гаргасан шийдвэрийг биелүүлэх үүднээс энэ жилийн төсвийн тодотголд энэ асуудлыг тусгаж өгөөч ээ гэж Байнгын хорооны гишүүдэд санал тавьж байна. Саналын зөрүүтэй томьёоллоор санал хураалгуулъя. Энэ томьёоллоо би бас та нарт танилцуулъя.

Монгол Улсын 2013 оны төсвийн тухай хуульд өөрчлөлт оруулах тухай хуулийн төслийн.

-Би томьёоллоо өгчихсөн байгаа. Тэнд дараа нь унших уу.

**Ц.Цолмон:** -Би санал хураалгахдаа уншчихъя.

**Р.Бурмаа:** -Баярлалаа.

**Ц.Цолмон:** -Үг хэлэх гишүүд байхгүй байна. Одоо санал хураах ажиллагаандаа оръё.

Зарчмын зөрүүтэй хоёр саналын томьёолол ирсэн байгаа.

1.Дэмбэрэл, Амаржаргал гишүүнээс, Онцгой байдлын газрын Багахангайн гал унтраах, аврах ангийн 750 сая төгрөгийг тодотголоос хасаж, 2014 оны төсөвт тусгах.

2.Берлин хотын Монголын Элчин сайдын яамны барилгын төлбөрийн дутуугийн зарим хэсгийг төлөхөөр тодотголд тусгах. Энэ хоёр асуудлыг хооронд нь уясан байгаа.

Бурмаа гишүүний зарчмын зөрүүтэй саналыг үүнтэй холбогдуулаад уншъя. Тэр нь болохоор, Монгол Улсын 2013 оны төсвийн тухай хуульд өөрчлөлт оруулах тухай хуулийн төслийн төсвийн хөрөнгөөр 2013 онд хэрэгжүүлэх хөрөнгө оруулалтын төсөл, арга хэмжээ, барилга байгууламжийн жагсаалтын 15.1.1.2 дахь заалтад Берлин дэх Элчин сайдын яаманд худалдан авсан байрны хоёрдугаар давхар дахь 101.7 м² байрыг нэмж худалдан авахад 1.3 тэрбум төгрөг нэмж тусгах гэсэн ийм зүйл байна.

Онцгой байдлын ерөнхий газрын тухай санал 0.7 тэрбум гэсэн үг. Энийг 2013 оныхоос хасъя. Энийг бас Берлиний асуудлыг шийдэхдээ харгалзаж үзье гэсэн ийм л санал ороод байна л даа. Тэгэхээр энэ хоёр саналаараа.

**Р.Амаржаргал:** -Цолмон дарга аа, зарчмын хувьд бол Бурмаа гишүүний саналыг эхэлж хураалгах нь зөв байх. Тэгээд тэр нь дэмжигдчихвэл тэр чигээрээ л асуудлаар. Тэр асуудал нь уначихвал наад асуудлаар.

**Ц.Цолмон:** -Уях асуудлаар, тийм ээ.

**Р.Амаржаргал:** -Тийм, тэгж холбож өгөх.

**Ц.Цолмон:** -Эхний асуудлууд нь хоорондоо холбоогүй шүү дээ. Зүгээр, хооронд нь уяъя гэдэг асуудал байна л даа.

**Р.Амаржаргал:** -Эхлээд Бурмаа гишүүний саналаар санал хураалт явуулах нь зөв байх.

**Ц.Цолмон:** -Ер нь энэ дээр 2013 оны тодотгол ярьж байхад хасах асуудлаа л ярина. 2014 оныхоо тусгах асуудал нь 2014 оныхоо төсвийг хэлэлцэх үед яригдана, тийм ээ? Тийм учраас өөрийн чинь томьёоллыг жаахан өөрчлөөд Онцгой байдлын газрыг Багахангайн гал унтраах, аврах ангийн 750 сая төгрөгийг тодотголоос хасъя гэдэг саналаар санал хураалгая. Энэ саналыг дэмжиж байгаа гишүүд гараа өргөнө үү.

**Д.Дэмбэрэл:** -Тэгээд 2014 оны төсөвт тусгах гэдгээрээ.

**Ц.Цолмон:** -Тэр нь энэ төсвийн тодотгол дээр хэлэлцэгдэхгүй. Ямар ч гэсэн тэрийг хасъя. Энэ саналыг дэмжиж байгаа гишүүд гараа өргөнө үү.

Зөвшөөрсөн 12

Татгалзсан 1

Бүгд 13

Дэмбэрэл гишүүний саналын дагуу 2014 оны төсөв хэлэлцэхдээ энэ саналыг дахиж хөндөх ёстой гэж байна.

Хоёр дахь санал бол, Бурмаа гишүүний саяын тодотгосон Берлин дэх Элчин сайдын яамны худалдан авсан байрны хоёрдугаар давхрыг нэмж худалдан авахад 1.3 тэрбум төгрөг нэмж тусгая гэдэг саналыг дэмжиж байгаа гишүүд гараа өргөнө үү.

Зөвшөөрсөн 11

Татгалзсан 2

Бүгд 13

Энэ санал дэмжигдэж байна.

**Ё.Отгонбаяр:** -Нэмж гэдэг үг хэрэггүй юм.

**Ц.Цолмон:** -Тэр томьёоллыг тодотгоё. Нэмж гэдэг үг хэрэггүй. Зүгээр, хоёрдугаар давхрыг худалдан авахад 1.3 тэрбум төгрөг гэдгийг дэмжлээ.

Сангийн яамныхан бол хооронд нь зохицуулалт хийхэд зарим бололцоо үүслээ гэдгийг ойлгох юм байна.

Отгонбаяр гишүүний санал байна. 2014 оны төсвийн төсөлд гэдэг санал дараагийн асуудлаар хэлэлцэхэд. Одоо бид тодотголоо хэлэлцээд байгаа юм.

Бурмаа гишүүн, Отгонбаяр гишүүний санал болгоод түрүүчийн саналыг томьёолъё гэж бодож байна. Ингээд өөр зарчмын зөрүүтэй санал байхгүй байгаа.

Байнгын хорооны санал, дүгнэлтийг Төсвийн байнгын хороонд хүргүүлнэ. Үүгээр нэгдүгээр асуудал дуусаж байна.

Хоёрдугаар асуудалдаа оръё.

Монгол Улсын 2014 оны төсвийн тухай, Нийгмийн даатгалын сангийн 2014 оны төсвийн тухай, Хүний хөгжил сангийн 2014 оны төсвийн тухай хуулийн төслүүд /хоёр дахь хэлэлцүүлэг/. Энэ дээр ажлын хэсэг яг өмнөх танилцуулсан ажлын хэсэг хэвээр байгаа гэдгийг хэлье.

Хуулийн төслүүдтэй холбогдуулан гишүүдээс асуух гишүүд байна уу?

**Б.Гарамгайбаатар:** -2014 оны төсөв орж ирээгүй байна шүү дээ.

**Ц.Цолмон:** -Асуух гишүүд байна уу? Цаг хугацааны хувьд болж байгаа юу? Тэгвэл бид бас түрүүлээд яах вэ. Хоёрдугаар асуудлыг хойшлуулъя.

**Л.Цог:** -Томьёолол нь зөв байх ёстой. “Хойшлуулъя” гэдэг санал байна.

**Ц.Цолмон:** -Ингээд өнөөдрийн хэлэлцэх асуудал дууслаа. Хуралдаан өндөрлөлөө. Та нөхдөд баярлалаа.

**Соронзон хальснаас буулгасан:**

ПРОТОКОЛЫН АЛБАНЫ ШИНЖЭЭЧ Б.БАТГЭРЭЛ